*Likumprojekts*

**Grozījumi Kredītiestāžu likumā**

Izdarīt Kredītiestāžu likumā (Latvijas Republikas Saeimas un Ministru Kabineta Ziņotājs, 1995, 23. nr.; 1996, 9., 14., 23. nr.; 1997, 23. nr.; 1998, 13. nr.; 2000, 13. nr.; 2002, 10., 23. nr.; 2003, 14. nr.; 2004, 2., 12., 23. nr.; 2005, 13., 14. nr.; 2006, 15. nr.; 2007, 7., 12. nr.; 2008, 14., 23. nr.; 2009, 6., 7., 17., 22. nr.; Latvijas Vēstnesis, 2010, 23., 51./52., 160. nr.; 2011, 4. nr.; 2012, 50., 56., 92. nr.; 2013, 61., 106., 193. nr.; 2014, 92. nr.; 2015, 29., 97., 124., 140., 248., 251. nr.; 2016, 117., 241. nr.; 2017, 152., 222. nr.; 2018, 45., 225. nr.; 2019, 52., 129., 259A. nr.) šādus grozījumus:

1. Izteikt 1.panta 53.punktu šādā redakcijā:

„53) **Izslēdzošais ieskaits** — rakstveidā noslēgtas divpusējas vienošanās (izslēdzošā ieskaita līguma) noteikumi, kuru piemērošana, iestājoties izpildes notikumam (tāds notikums, par ko līdzēji vienojušies izslēdzošā ieskaita līgumā, ka, tam iestājoties, puses piemēro izslēdzošo ieskaitu), var tikt uzsākta vai nu ar viena līdzēja paziņojumu otram, vai automātiski, un kā rezultātā pēc savstarpēja pārrēķina, ieskaita vai citām tiesisko seku ziņā pielīdzināmām darbībām:

1) līdzēju savstarpējie prasījumi un saistības, kas izriet no izslēdzošā ieskaita līguma, tiek aizstāti ar savstarpēju pienākumu samaksāt summas, kas tiek noteiktas atbilstoši izslēdzošā ieskaita līguma noteikumiem, tai skaitā, ņemot vērā līdzēju sākotnējo prasījumu un saistību tirgus vērtību izslēdzošā ieskaita piemērošanas brīdī;

2) tiek sagatavots aprēķins par summām, kas vienam līdzējam jāatmaksā otram saskaņā ar šā punkta 1.apakšpunktu, un aprēķinātās summas tiek konvertētas vienā valūtā;

3) līdzējs, kura maksājamā summa ir lielāka, samaksā otram līdzējam tikai otra līdzēja maksājamās summas pārsniegumu (neto saldo).”

2. Papildināt 4.pantu ar trešo daļu šādā redakcijā:

„(3) Šā likuma noteikumi attiecībā uz kredītiestādes noslēgtajiem finanšu nodrošinājuma darījumiem un noslēgtajiem atvasinātajiem finanšu instrumentu darījumiem piemērojami tiktāl, ciktāl Finanšu nodrošinājuma likumā un Izslēdzošā ieskaita piemērošanas atvasināto finanšu instrumentu darījumos likumā nav noteikts citādi.”

3. Aizstāt 158.panta pirmajā un otrajā daļā vārdus „prasījumu un saistību neto iesakaits” ar vārdiem „izslēdzošais ieskaits” attiecīgā locījumā.

4. Aizstāt 214.pantā vārdus „prasījumu un saistību neto ieskaitu” ar vārdiem „izslēdzošo ieskaitu”.

Finanšu ministrs J.Reirs

Davidovičs 67083931

gunvaldis.davidovics@fm.gov.lv